
VENDIM

Nr. 3, datë 24.2.2020

PËR SHQYRTIMIN E REZULTATIT TË VERIFIKIMIT TË PROKURORISË SË PËRGJITHSHME PËR FUNKSIONARIN PUBLIK, Z. MIRUSH OSMAN DEMA (TROCI), ANËTAR I KËSHILLIT TË BASHKISË KAMZË, NË ZBATIM TË LIGJIT NR. 138/2015, “PËR GARANTIMIN E INTEGRITETIT TË PERSONAVE QË ZGJIDHEN, EMËROHEN OSE USHTROJNË FUNKSIONE PUBLIKE”
Komisioni Qendror i Zgjedhjeve, në mbledhjen e datës 12.2.2020, me pjesëmarrjen e:

Klement Zguri: kryetar,
Bledar Skënderi: anëtar,
Edlira Jorgaqi: anëtare,
Rezarta Bitri: anëtare,
shqyrtoi çështjen me, 

OBJEKT: Për shqyrtimin e rezultatit të verifikimit të Prokurorisë së Përgjithshme për funksionarin publik, z. Mirush Osman Dema (Troci), anëtar i këshillit të Bashkisë Kamzë, në zbatim të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”. 
BAZË LIGJORE: Neni 23, pika 1, germa “a”, i ligjit nr. 10019, datë 29.12.2008, “Kodi Zgjedhor i Republikës së Shqipërisë’’, i ndryshuar; neni 2, neni 4, neni 6, neni 10, pika 1, germa “d”, i ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”; kreu III, pika 3, germa “ç”, i vendimit të Kuvendit nr. 17/2016, “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015, ‘Për garantimin e integritetit të personave që zgjidhen, emërohen ose ushtrojnë funksione publike’”. 

Komisioni Qendror i Zgjedhjeve, pasi shqyrtoi dokumentacionin e paraqitur,
VËREN:
Në zbatim të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”, KQZ-ja është organi kompetent për administrimin, verifikimin, zbatimin e ndalimeve për zgjedhjen dhe emërimin për funksionet publike, si dhe përpunimin për formularin e vetëdeklarimit, për subjekte si më poshtë:

- deputetët e Kuvendit të Shqipërisë;

- Kryeministrit apo anëtarit të Këshillit të Ministrave që nuk është deputet;

- kryetarit të bashkisë apo këshilltarit në këshillin bashkiak.

Anëtari i Këshillit të Bashkisë Kamzë, z. Mirush Osman Dema (Troci), në bazë të listës shumemërore të subjektit politik, Partia Socialiste e Shqipërisë, ka plotësuar e depozituar në Komisionin Qendror të Zgjedhjeve, formularin e vetëdeklarimit më datë 13.5.2019, si organi kompetent për administrimin, verifikimin, zbatimin e ndalimeve për zgjedhjen dhe emërimin në funksionin publik ku përfshihet dhe funksioni i këshilltarit të bashkisë.

Nga verifikimi i të dhënave në formularin e vetëdeklarimit të z. Mirush Osman Dema (Troci), anëtar i Këshillit të Bashkisë Kamzë, rezulton se: 
- në pikën B të formularit të vetëdeklarimit, gjenealitete të mëparshme, ka deklaruar se ka pasur gjenealitete të mëparshme mbiemrin “Troci”;
- në pikën 4 të formularit të vetëdeklarimit: “A keni qenë ndonjëherë i ndaluar apo arrestuar nga organet ligjzbatuese, për kryerjen e një vepre penale”, i është përgjigjur “po” pyetjes duke plotësuar si arsye “i ndaluar për verifikim” në “Gjenevë, Zvicër”, në muajin “dhjetor 2014” me rezultatin “i pastër”;

- në pikën 5 të formularit të vetëdeklarimit: “A është caktuar ndaj jush ndonjëherë masë shtrënguese e sigurisë personale, në fuqi ose jo”, i është përgjigjur “po”, duke përzgjedhur si masë shtrënguese në fuqi” ndalimi i daljes jashtë shtetit”, ka deklaruar se në Malmo, Suedi, i është refuzuar hyrja në BE, ndalim në zonën e BE-së deri në tetor 2019, në muajin tetor 2016. 

- Në pikën 7 të formularit të vetëdeklarimit: “A është marrë ndonjëherë për ju masa e dëbimit nga një shtet i huaj” i është përgjigjur “po” duke deklaruar Malmo, Suedi, i është refuzuar hyrja në BE, ndalim në zonën e BE-së deri në tetor 2019, në muajin tetor 2016, për thyerje rregullash në zonën Schengen.

- Në pikën 8 të formularit të vetëdeklarimit: “A keni jetuar ndonjëherë jashtë territorit të Republikës së Shqipërisë për më shumë se 1 muaj” është përgjigjur “po” duke deklaruar periudhën korrik–shtator 2014 dhe tetor–dhjetor 2014, me adresë vendbanimi hotel.
Në zbatim të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike” dhe kreut V, pika 2, germa “b” dhe pika 3, germa “c”, të vendimit të Kuvendit nr. 17/2016, “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015”, Komisioni Qendror i Zgjedhjeve, me shkresën nr. 3681 prot., datë 16.5.2019, ka kërkuar informacion nga zyra e gjendjes gjyqësore, për kandidatin për këshilltar, Bashkia Kamzë, z. Mirush Osman Dema.
Në përgjigje të shkresës së KQZ-së, Zyra e Gjendjes Gjyqësore, me shkresën e saj nr. V-1535/1 prot., datë 17.5.2019, ka dërguar në Komisionin Qendror të Zgjedhjeve verifikimin e gjendjes gjyqësore për kandidatin për këshilltar, Bashkia Kamzë, z. Mirush Osman Dema, sipas të cilës rezulton i padënuar nga gjykatat shqiptare.

Duke qenë se të dhënat e deklaruara janë dëbime dhe ndalime jashtë territorit të Republikës së Shqipërisë, KQZ-ja nuk mund të bëj verifikime të mëtejshme. Në këto kushte me shkresën nr. 14098 prot., datë 31.7.2019, Komisioni Qendror i Zgjedhjeve ka dërguar në Prokurorinë e Përgjithshme kërkesën për verifikim të thelluar të të dhënave të deklaruara prej shtetasit Mirush Osman Dema (Troci), në zbatim të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”. 

Me shkresën nr. 2108/15 prot., datë 3.2.2020, Prokurori i Përgjithshëm ka përcjellë vendimin e Drejtorisë së Marrëdhënieve Juridiksionale me Jashtë, Sektori i Verifikimit të Integritetit “Për miratimin e rezultateve të verifikimit”, për subjektin vetëdeklarues, z. Mirush Osman Dema (Troci), kandidat për këshilltar në Bashkinë Kamzë.

Sektori i Verifikimit të Integritetit në Prokurorinë e Përgjithshme, ka vijuar procesin e verifikimit të thelluar të të dhënave të pasqyruara në formularin e vetëdeklarimit, të z. Mirush Osman Dema, duke iu drejtuar me kërkesa zyrtare disa institucioneve shtetërore. Nga përgjigjet e ardhura rezulton se:

- Drejtoria e Përgjithshme e Burgjeve, me shkresën nr. V-2576/1 prot., datë 7.8.2019, ka paraqitur në Prokurorinë e Përgjithshme dokumentin “Vërtetim i Gjendjes Gjyqësore nr. 11 prot., datë 6.8.2019, ku rezulton se z. Mirush Dema (Troci), figuron me statusin “i padënuar”, brenda territorit të Republikës së Shqipërisë. 
- Drejtoria e Përgjithshme e Gjendjes Civile, me shkresën nr. 6517/1 prot., datë 14.8.2019, ka paraqitur në Prokurorinë e Përgjithshme të dhënat personale të subjektit Mirush Osman Dema (Troci), sipas regjistrit Kombëtar të Gjendjes Civile. Sipas këtyre të dhënave, rezulton se subjekti ka kryer ndryshime në përbërësit e gjendjes civile, pasi ka mbajtur mbiemrin para martese “Troci”.

- Nga verifikimet e kryera në sistemin TIMS, rezulton se subjekti Mirush Osman Dema (Troci), nuk figuron i ndaluar/arrestuar nga strukturat e organet ligjzbatuese për kryerjen ndonjë vepre penale në territorin e Republikës së Shqipërisë. Në sistemin TIMS ka shënimin që është kthyer nga pala italiane me motivacionin “ka rezultuar i regjistruar në sistemin S.I.S, germa “H”.

- Drejtoria e Përgjithshme e Policisë së Shtetit, Zyra Kombëtare Qendrore Interpol, me shkresën nr. 10013KL/3 prot., MP553/2019, datë 13.8.2019, ka përcjellë përgjigjen e Interpol/Stokholm Suedi. Referuar këtij informacioni rezulton se shtetasi Mirush Osman Dema (Troci) është ndaluar në aeroportin Malmo-Suedi më datë 26.9.2016 dhe është deportuar nga Suedia më datë 7.10.2016. Për këtë shtetas është lëshuar urdhër për ndalim hyrje deri më datë 20.10.2019.
- Ndërsa me shkresën nr. 10013 KL/5 prot., MP553/2019, datë 15.8.2019, Drejtoria e Përgjithshme e Policisë së Shtetit, Zyra Kombëtare Qendrore Interpol na informon se:

- Interpol Bern/Zvicër ka njoftuar se shtetasi Mirush TROCI, i pajisur me pasaportë shqiptare me nr. BD8626503, e vlefshme deri më datë 24.4.2021, është ndaluar për herë të parë nga autoritetet zvicerane më datë 27.11.2014, ku ka rezultuar se nuk ishte i pajisur me leje qëndrimi zvicerane.

Me datë 3.12.2014, ai është arrestuar në Gjenevë, Zvicër, pasi i kishte ofruar një punonjësi policie 4 qese me heroinë. Në lidhje me këtë çështje ai është proceduar penalisht, procedimi penal nr. P23640/2014, si dhe është dënuar me 60 ditë gjobë. Ndaj shtetasit Mirush Troci, është lëshuar një ndalim hyrje në territorin zviceran, si dhe në zonën Schenghen, e vlefshme deri në datën 12.4.2020. Aktualisht ky shtetas nuk është në kërkim nga autoritet zvicerane.

- Ministria e Drejtësisë, me shkresën nr. 1231/5 prot., datë 4.11.2019, ka përcjellë në Prokurorinë e Përgjithshme përgjigjen e transmetuar me shkresën JuBC2019/0789/BIRS, datë 11.11.2019, të Ministrisë së Drejtësisë së Suedisë, në lidhje me subjektin Mirush Osman Dema (Troci). Autoritetet suedeze kanë përcjellë vendimin e dëbimit të Agjencisë Suedeze të Emigracionit, ku janë vendosur masat ndaj shtetasit Mirush Troci, si vijon:
◦ të anulohet kërkesa për leje qëndrimi dhe punësimi;

◦ të shfuqizohet çështja mbi deklarimin e statusit;

◦ të dëbohet, bazuar në kapitullin 8, neni 2, pika 2 dhe 3, e ligjit “Për të huajt” (2005:716);

◦ dëbimi do të ekzekutohet duke e përcjellë për në Shqipëri, nëse nuk do të mund të vërtetojë se mund të pranohet në një vend tjetër;
◦ të ndalohet rihyrja në Suedi, pa lejen e Agjencisë Suedeze të Emigracionit për një periudhë kohore prej 3 vitesh, në përputhje me kapitullin 8, neni 23, i ligjit “Për të huajt”.

- Ndërkohë Prokuroria e Republikës së Zvicrës, Kantoni i Gjenevës, me shkresën CP/3666/2019, datë 23.11.2019, ka përcjellë përgjigjen drejtpërdrejt pranë Prokurorisë së Përgjithshme, me vendimin penal datë 4 dhjetor 2014, për procedimin penal P/23640/2014, i Prokurorisë së Gjenevës, ku referohet dispozitivi i vendimit për procedimin penal si më poshtë vijon:

◦ Mirush Troci është deklaruar fajtor për shkelje penale sipas nenit 19, paragrafi 1, i ligjit federal “Mbi lëndët narkotike”;

◦ Është dënuar me gjobë prej 60 ditë gjobë, duke zbritur 2 ditë gjobë, që korrespondojnë me 2 ditë paraburgim para procesit të gjykimit;
◦ Shuma e caktuar është 30 CHF ditë gjobë;

◦ Është vendosur të pezullohet me kusht vendimi i dënimit dhe është caktuar afati i provës për 3 vjet.

◦ Është urdhëruar sekuestro, konfiskim dhe vënie jashtë përdorimit të telefonave celularë që figurojnë numrat 1 dhe 2, të inventarit të datës 3 dhjetor 2014;

◦ Është urdhëruar sekuestro dhe konfiskim i shumave prej 150 CHF dhe 200 euro që figurojnë në numrin 3, të inventarit të datës 3 dhjetor 2014;
◦ Shpenzimet e procedimit në 250 CHF, i janë ngarkuar të pandehurit;
◦ Ky vendim i komunikohet Mirush Troci-t, në dorë, në stacionin e policisë (Pra subjekti në momentin e dhënies së dënimit, mbahej në stacionin e policisë në Gjenevë);
◦ Ky vendim i komunikohet pasi të ketë marrë formë të prerë dhe të ekzekutueshme Zyrës Komunale të Popullsisë dhe Imigracionit.

- Vendimi penal i datës 21 janar 2015, për procedimin penal P/24027/2014, të Prokurorisë së Kantonit Gjenevë, ku referohet fakti se:

- “... Subjekti, në datë 26.11.2014, ka hyrë në mënyrë të paligjshme në bodrumin e një ndërtesë. Këtë fakt ky shtetas e ka pranuar kur është pyetur pas arrestimit në Polici më datë 27.11.2014.

- Në përfundim të procesit për procedimin penal P/24027/2014, është vendosur si më poshtë:

◦ Mirush Troci është deklaruar fajtor për veprën penale të “dhunimit të banesës” (neni 186 i Kodit Penal);

◦ Është dënuar me gjobë prej 20 ditë-gjobë, duke i zbritur 1 ditë gjobë që korrespondon me 1 ditë paraburgim para procesit të gjykimit;

◦ I është caktuar shuma 30 CHF ditë gjobë;

◦ Është pezulluar me kusht vendimi i dënimit dhe i është caktuar një afat prove prej 3 vitesh;

◦ Ky dënim është plotësues i atij të shpallur më datë 4 dhjetor 2014 nga Prokuroria e Gjenevës.
◦ Shpenzimet procedurale, në masën 340 CHF, i ngarkohen Mirush Dema (Troci).
◦ Duhet t’i njoftohet ky vendim Mirush Trocit, pa vendbanim të njohur.

◦ Duhet t’i njoftohet ky vendim pas marrjes së formës së prerë dhe të ekzekutueshme, Zyrës Kantonale të Popullatës dhe Emigracionit.

Për sa më sipër, rezulton se verifikimi për subjektin deklarues Mirush Osman Dema (Troci), është kryer i plotë, i gjithanshëm dhe në përfundim konstatohet se subjekti deklarues nuk përfshihet në fushën e veprimit të nenit 2, të ligjit nr. 138/2015.

Sipas vendimit për miratimin e rezultateve të verifikimit, ky subjekt figuron i dënuar me 2 (dy) vendime penale të formës së prerë me gjobë dhënë nga autoritetet zvicerane të drejtësisë. 
Më konkretisht:

1. Vendimi i datës 4 dhjetor 2014, për procedimin penal P/24027/2014, sipas nenit 19, paragrafi 1, i ligjit federal “Mbi lëndët narkotike”, dënuar gjobë; dhe vendimit të datës 21 janar 2015, për procedimin penal P/24027/2014, për veprën penale të “dhunimit të banesës”, dënuar me gjobë.
a) Neni 19, paragrafi 1, i ligjit federal “Mbi lëndët narkotike”, parashikohet edhe në legjislacionin shqiptar, konkretisht në nenin 283 të Kodit Penal dhe kjo vepër penale përfshihet në listën e veprave penale të përcaktuara në nenin 2, pika 1, germa “a”, të ligjit 138/2015;

b) Por, masa e dënimit me gjobë nuk përfshihet në asnjë nga përcaktimet e nenit 2, të ligjit nr. 138/2015, ku thuhet se: “Nuk mund të kandidojnë dhe as të zgjidhen deputetë në Kuvendin e Shqipërisë, kryetar bashkie apo këshilltarë në këshillin bashkiak dhe në çdo rast nuk mund të marrin një funksion me votim nga Kuvendi, përfshirë funksionin e Kryeministrit apo anëtarit të Këshillit të Ministrave, apo me votim nga këshillat bashkiakë ose të qarkut, personat të cilët janë dënuar me burgim me vendim të formës së prerë, brenda apo jashtë territorit të Republikës së Shqipërisë, për ...ommissis..”

c) Vepra penale e “dhunimit të banesës”, parashikohet nga legjislacioni shqiptar në nenin 112 të Kodit Penal, por nuk përfshihet në asnjë nga përcaktimet e nenit 2, pika 1, germa “a” dhe “b”, të ligjit nr. 138/2015, ndërkohë që as masa e dënimit me gjobë nuk përfshihet në asnjë nga ndalimet e nenit 2, të ligjit nr. 138/2015.
d) Gjithashtu, shtetasi Mirush Osman Dema Troci, është ndaluar në aeroportin Malmo–Suedi në datën 26.9.2016, dhe është depërtuar nga Suedia në datën 7.10.2016. Për këtë shtetas është lëshuar urdhër për ndalim hyrje deri në datën 20.10.2019. Nga vendimmarrja dhe materialet e përcjella nga autoritetet Suedeze, konstatohet se ky subjekt është dëbuar për shkelje të rregullave të Zonës Schengen, dëbim të cilin e ka deklaruar edhe pse nuk ka pasur detyrimin për ta deklaruar në formular. Dëbimi për shkelje të rregullave të qëndrimit apo hyrje-daljes në një territor të një shteti të huaj nuk parashikohet si ndalim në nenin 2, të ligjit nr. 138/2015.

Pavarësisht arsyetimit të mësipërm, sipas vendimit të Prokurorisë së Përgjithshme, bazuar në tërësinë e verifikimeve të kryera konstatohet se subjekti deklarues Mirush Osman Dema (Troci), përfshihet në përcaktimet e pikës 3, germa “ç”, kreu III, i vendimit nr. 17/2016 të Kuvendit të Shqipërisë.

Në kreun III, pika 3, “ç”, thuhet se formulari (që plotësohet dhe firmoset nga subjektet vetëdeklarues) përmban një rubrikë që detyrimisht pasqyrohet se “...pasqyrimi i të dhënave të pavërteta, të paplota, dhe të pasakta në të, passjell përjashtimin e menjëhershëm dhe në çdo kohë nga kandidimi/zgjedhja/emërimi apo nga funksioni publik”.

Duke nënshkruar faqen e dytë të formularit II, “Marrja dijeni mbi efektet e formularit dhe të vetëdeklarimit”, pika d, “Pasqyrimi i të dhënave të pavërteta, të paplota dhe të pasakta në këtë formular dhe refuzimi i depozitimit të gjurmëve daktiloskopike”, passjell skualifikimin e menjëhershëm dhe në çdo kohë nga kandidimi/zgjedhja/emërimi apo ushtrimi i menjëhershëm i funksionit publik”, subjekti mban përgjegjësinë e plotë dhe është i vetëdijshëm për pasojat ligjore në rast të deklarimeve të pavërteta, të paplota apo të pasakta, në lidhje me të kaluarën e tij kriminale.

- Subjekti Mirush Dema (Troci), me vullnetin e tij të lirë ka plotësuar formularin e vetëdeklarimit, ka nënshkruar në çdo faqe të tij, duke konfirmuar të dhënat që vetë ai ka paraqitur, dhe njëkohësisht ka konfirmuar dijeninë e tij në lidhje me parashikimet e pjesës II, të formularit të vetëdeklarimit (faqe 2) “Marrja dijeni mbi efektet e formularit të vetëdeklarimit”, ku ndër të tjera thuhet se: germa “d”: “Pasqyrimi i të dhënave të pavërteta, të paplota, dhe të pasakta në këtë formular dhe refuzimi i depozitimit të gjurmëve daktiloskopike, passjell skualifikimin e menjëhershëm dhe në çdo kohë nga kandidimi/zgjedhja/emërimi i mëtejshëm i funksionit publik”.
- Subjekti Mirash Osman Dema (Troci), në përgjigje të pyetjes 1 të formularit: “A jeni dënuar ndonjëherë me vendim gjyqësor të formës së prerë nga një autoritet gjyqësor shqiptar ose i huaj?”, ka deklaruar (jo). Por nga verifikimet e kryera rezulton se ky subjekt është dënuar dy herë me vendim penal të formës së prerë nga autoritetet gjyqësore zvicerane të drejtësisë, më konkretisht të Kantonit të Gjenevës, (vendimi i datës 4 dhjetor 2014, për procedimin penal P/24027/2014, si dhe vendimi i datës 21 janar 2015, për procedimin penal P/24027/2014).
- Subjekti Mirush Osman Dema (Troci), në përgjigje të pyetjes 3 të formularit: “A keni qenë ndonjëherë në hetim ose gjykim nga një autoritet i huaj, për kryerjen e një vepre penale”, ka deklaruar (jo). Por nga aktet e administruara rezulton se ky subjekt, është hetuar dhe gjykuar dy herë, nisur nga fakti i pasqyruar në aktet e dërguara nga autoritetet gjyqësore zvicerane të drejtësisë, më konkretisht të Kantonit të Gjenevës.

- Subjekti Mirush Osman Dema (Troci), në përgjigje të pyetjes 4 të formularit: “A keni qenë ndonjëherë i ndaluar apo i arrestuar nga organet ligjzbatuese për kryerjen e një vepre penale”, ka deklaruar (po), pasi është ndaluar nga Komisariati i Policisë Gjenevë, Zvicër, për verifikim në dhjetor të vitit 2014, dhe rezultati ka qenë i pastër. Por, edhe në lidhje me këtë deklarim konstatojmë se, subjekti nuk ka deklaruar arsyen e vërtetë të “verifikimit”, faktin që është dënuar dy herë me gjobë edhe pse ka pasur dijeni për këto vendime, pasi rezulton se në të dyja dënimet e dhëna nga autoritetet zvicerane të drejtësisë, ka qenë prezent. Gjithashtu rezulton se pas arrestimit nga policia është pyetur lidhur me faktet penale për të cilat është dënuar (më konkretisht në datat 27.11.2014 dhe 3.12.2014) dhe ka pasur detyrimin ligjor për t’i pasqyruar në formularin e vetëdeklarimit.
Prokuroria e Përgjithshme ka analizuar veprat penale dhe dënimin e vendimeve të autoriteteve zvicerane dhe ka konkluduar se subjekti deklarues z. Mirush Osman Dema (Troci): 

- Nuk përfshihet në fushën e veprimit të nenit 2, të ligjit 138/2015, “Për garantimin e integritetit të personave që zgjidhen, emërohen ose ushtrojnë funksione publike”;
- Subjekti deklarues Mirush Osman dema (Troci), përfshihet në përcaktimet e pikës 3, germa “ç”, kreu III, të vendimit nr. 17/2016, të Kuvendit të Shqipërisë. 

II.

Nga verifikimi i dokumentacionit, formularit të vetëdeklarimit, vërtetimit të gjendjes gjyqësore, vendimit të Prokurorisë së Përgjithshme “Për miratimin e rezultateve të verifikimit” nr. 2108/15, datë 3.2.2020, KQZ-ja konstaton se:
Z. Mirush Osman Dema (Troci), anëtar i Këshillit Bashkiak Kamzë, është dënuar në vitin 2014 dhe janar 2015 në bazë të ligjit federal “Për lëndët narkotike” dhe për veprën penale “dhunim i banesës”. Këto vepra penale parashikohen edhe në Kodin Penal shqiptar si vepra penale, përkatësisht neni 283 dhe neni 112, i Kodit Penal të Republikës së Shqipërisë.

Komisioni Qendror i Zgjedhjeve, referuar gjetjeve të Prokurorisë së Përgjithshme në vendimin e rezultatit të verifikimit në zbatim të ligjit nr. 138/2015, për z. Mirush Osman Dema (Troci), në momentin e kandidimit si kandidat për anëtar këshilli, Bashkia Kamzë, konstaton se subjekti z. Mirush Osman Dema (Troci), në këtë rast nuk ka deklaruar dy dënime të mëparshme. Vepra penale për të cilën është dënuar në bazë të ligjit federal zviceran “Mbi lëndët narkotike”. Kjo vepër penale parashikohet vepra penale parashikohen edhe në Kodin Penal shqiptar si vepra penale, përkatësisht neni 283 i Kodit Penal të Republikës së Shqipërisë. Vepra penale e parashikuar në nenin 283 të Kodit Penal, parashikohet në pikën 1, të nenit 2, të ligjit nr. 138/2015, si masë ndalimi për kandidim, zgjedhje, emërim në një funksion publik përfshirë funksionin e këshilltarit në këshillin bashkiak. Gjithashtu, dënimi penal për veprën penale “Dhunim i banesës” parashikohet si vepër penale në nenin 112 të Kodit Penal të Republikës së Shqipërisë.
Rezulton se këto dënime nuk janë deklaruar nga subjekti deklarues në formularin e vetëdeklarimit. Komisioni Qendror i Zgjedhjeve vlerëson se mosdeklarimi në formularin e vetëdeklarimit të dënimeve penale, fshehja e tyre, ka qenë e qëllimshme, për të penguar institucionet e ngarkuara nga ligji nr. 138/2015 për të kryer verifikim të plotë dhe të gjithanshëm. 
Në kreun III, pika 3, paragrafi “ç”, të vendimit të Kuvendit të Republikës së Shqipërisë nr. 17/2016, thuhet se: formulari (që plotësohet dhe firmoset nga subjektet vetëdeklarues) përmban një rubrikë që detyrimisht pasqyrohet se “...pasqyrimi i të dhënave të pavërteta, të paplota, dhe të pasakta në të, passjell përjashtimin e menjëhershëm dhe në çdo kohë nga kandidimi/zgjedhja/emërimi apo nga funksioni publik”.

Duke nënshkruar faqen e dytë të formularit II: “Marrja dijeni mbi efektet e formularit dhe të vetëdeklarimit”, pika d) “Pasqyrimi i të dhënave të pavërteta, të paplota, dhe të pasakta në këtë formular dhe refuzimi i depozitimit të gjurmëve daktiloskopike”, passjell skualifikimin e menjëhershëm dhe në çdo kohë nga kandidimi/zgjedhja/emërimi apo ushtrimi i menjëhershëm i funksionit publik”, subjekti mban përgjegjësinë e plotë dhe është i vetëdijshëm për pasojat ligjore në rast të deklarimeve të pavërteta, të paplota apo të pasakta, në lidhje me të kaluarën e tij kriminale.

Subjekti Mirush Dema (Troci), me vullnetin e tij të lirë ka plotësuar formularin e vetëdeklarimit, ka nënshkruar në çdo faqe të tij, duke konfirmuar të dhënat që vetë ai ka paraqitur dhe njëkohësisht ka konfirmuar dijeninë e tij në lidhje me parashikimet e pjesës II të formularit të vetëdeklarimit (faqe 2) “Marrja dijeni mbi efektet e formularit të vetëdeklarimit”, ku ndër të tjera thuhet se: germa “d” “Pasqyrimi i të dhënave të pavërteta, të paplota, dhe të pasakta në këtë formular dhe refuzimi i depozitimit të gjurmëve daktiloskopike, passjell skualifikimin e menjëhershëm dhe në çdo kohë nga kandidimi/zgjedhja/emërimi i mëtejshëm i funksionit publik”.

Subjekti Mirash Osman Dema (Troci), në përgjigje të pyetjes 1 të formularit: “A jeni dënuar ndonjëherë me vendim gjyqësor të formës së prerë nga një autoritet gjyqësor shqiptar ose i huaj?”, ka deklaruar (Jo). Por nga verifikimet e kryera rezulton se ky subjekt është dënuar dy herë me vendim penal të formës së prerë nga autoritetet gjyqësore zvicerane të drejtësisë, të Kantonit të Gjenevës, (vendimi i datës 4 dhjetor 2014, për procedimin penal P/24027/2014, si dhe vendimi i datës 21 janar 2015, për procedimin penal P/24027/2014).

Subjekti Mirush Osman Dema (Troci), në përgjigje të pyetjes 3 të formularit: “A keni qenë ndonjëherë në hetim ose gjykim nga një autoritet i huaj, për kryerjen e një vepre penale”, ka deklaruar (Jo). Por nga aktet e administruara rezulton se ky subjekt, është hetuar dhe gjykuar dy herë, nisur nga fakti i pasqyruar në aktet e dërguara nga autoritetet gjyqësore zvicerane të drejtësisë, të Kantonit të Gjenevës.

Subjekti Mirush Osman Dema (Troci), në përgjigje të pyetjes 4 të formularit: “A keni qenë ndonjëherë i ndaluar apo i arrestuar nga organet ligjzbatuese për kryerjen e një vepre penale”, ka deklaruar (PO), pasi është ndaluar nga Komisariati i Policisë Gjenevë, Zvicër për verifikim në dhjetor të vitit 2014, dhe rezultati ka qenë i pastër. Por, edhe në lidhje me këtë deklarim konstatohet se subjekti nuk ka deklaruar arsyen e vërtetë të “verifikimit”, faktin që është dënuar dy herë me gjobë edhe pse ka pasur dijeni për këto vendime, pasi rezulton se në të dyja dënimet e dhëna nga autoritetet zvicerane të drejtësisë, ka qenë prezent. Gjithashtu rezulton në vendimin e miratimit të rezultateve të verifikimit të Prokurorisë së Përgjithshme për subjektin Mirush Osman Dema (Troci) se pas arrestimit nga policia është pyetur lidhur me faktet penale për të cilat është dënuar (më konkretisht në datat 27.11.2014 dhe 3.12.2014) dhe ka pasur detyrimin ligjor për t’i pasqyruar në formularin e vetëdeklarimit.

Kreu III, pika 3, germa “ç” parashikon “Formulari i vetëdeklarimit përmban detyrimisht një rubrikë ku pasqyrohet se.... Pasqyrimi i të dhënave të pavërteta të paplota dhe të pasakta në të passjell përjashtimin e menjëhershëm dhe në çdo kohë nga kandidimi/zgjedhja/emërimi apo nga funksioni publik.

Në lidhje me faktin nëse mosdeklarimi i të dhënave të cilat parashikohen në pyetjet e formularit të vetëdeklarimit, përbëjnë shkak për ndalimin e ushtrimit të funksionit Komisioni Qendror i Zgjedhjeve është shprehur rast pas rasti dhe në vendimet e mëparshme ne lidhje me zbatimin e ligjit nr. 138/2015
.
 

Komisioni Qendror i Zgjedhjeve, referuar praktikave të deri tanishme ka vlerësuar individualisht për çdo funksionar publik të trajtuar sipas ligjit nr. 138/2015, të dhënat e padeklaruara, arsyen nëse fshehja e tyre nga deklarimi është e qëllimshme apo jo, si dhe në rastin e mosdeklarimit të gjenealiteteve të mëparshme, nëse këto të fundit funksionari i publik i ka përdorur për një qëllim të caktuar apo janë ndryshime të cilat janë bërë gjatë jetës për të saktësuar gjenealitetet e tyre pranë zyrave të gjendjes civile përkatëse.

Rastet e trajtuara deri tani nga Komisioni Qendror i Zgjedhjeve në lidhje me funksionarë publikë të cilët nuk kishin deklaruar ndryshime në gjenealitetet e tyre janë raste kur këto ndryshime ishin si pasojë e rregullimeve të gabimeve materiale nga zyrat e gjendjes civile
.

Rezoluta e Kuvendit të Shqipërisë “Për vlerësimin e veprimtarisë së Komisionit Qendror të Zgjedhjeve për vitin 2016”. Shprehet se : “......Qëllimi i ligjit nr. 138/2015, është të garantojë besimin e publikut në funksionimin e organeve të zgjedhura shtetërore, të institucioneve të pavarura dhe atyre të krijuara me ligj, si dhe të administratës publike, nëpërmjet pengimit të zgjedhjes ose emërimit në to, apo largimit nga funksioni publik i atyre personave, për të cilët ekzistojnë shkaqet ligjore për të mos u kandiduar, për t’u zgjedhur, apo emëruar, por jo të personave që, për një arsye që nuk lidhet me fshehjen e qëllimshme, kanë referuar të dhëna të ndryshme apo të paplota në raport me të dhënat e gjendura ne regjistrat.
....).

Sipas interpretimit të Kuvendit vetëm nëse fshehja e të dhënave është e paqëllimshme funksionari nuk është në kushtet për ndalimin e zgjedhjes ose emërimit, apo largimit nga funksioni publik.

Qëllimi i ligjit nr. 138/2015 shprehet edhe në procesverbalin e Komisionit te Posaçëm Parlamentar për Zbatimin e Problematikës në Rezolutën për Marrëveshjen midis Mazhorancës Qeverisëse dhe Opozitës në Kuvendin e Shqipërisë (dokument parlamentar), datë 20.11.2015, ora 09:00, ku citohet shprehimisht se:

 “… qëllimi i këtij ligji është qartazi ai për të mbrojtur institucionet dhe për të garantuar funksionimin demokratik të tyre, duke përjashtuar nga funksionimi dhe nga vendimmarrja e këtyre institucioneve, nga politikbërja, të gjithë ata persona që sot janë në detyrë, apo në të ardhmen, do të synojnë të vijnë në këto institucione, por ndërkohë janë persona të cilët kanë rekorde kriminale”.

Pra, qëllimi i këtij ligji është të mbrojë funksionimin, vendimmarrjen dhe politikbërjen e institucioneve demokratike të administratës publike, nga persona, të cilët kanë rekorde kriminale dhe për këtë arsye konsiderohet me vend që këta të përjashtohen, të largohen nga këto procese të rëndësishme
”.

Qëllimi i një zgjedhje të tillë legjislative është për të shmangur praninë në institucionet e zgjedhura, personat e gjykuar moralisht si të padenjë. Pra, ky ligj synon vetëm mbrojtjen e institucioneve demokratike nga influenca në politikbërje dhe vendimmarrje të këtyre individëve. 

Ligji nr. 138/2015, “Për garantimin e integritet të personave që zgjidhen, emërohen ose ushtrojnë funksione publike“, dhe vendimi i Kuvendit nr. 17/2016 duke disiplinuar kushtet dhe kërkesat për të hyrë dhe për të mbajtur një detyrë apo funksion publik, legjislatori përpiqet të vendosë një balancim ndërmjet të drejtës së elektoratit pasiv apo subjektit të emëruar nga njëra anë dhe mbarëvajtjen apo mirëfunksionimin e administrativ nga ana tjetër. 

Balancimi delikat ndërmjet të drejtave të elektoratit pasiv dhe mbrojtjes së funksionimit të mirë të administratës publike, është një çështje që edhe nga praktika e vendeve të zhvilluara
 është trajtuar deri në nivel kushtetues dhe konkluzioni ka qenë se ka një interes të përgjithshëm publik për të shmangur një rol aktiv të shkelësve në vendimmarrjen politike. Interesi publik prevalon ndaj interesave të individëve, qofshin këta edhe të zgjedhur. 

Interesi publik lidhet me qëllimin e normës ligjore në këtë rast, që është, garantimi i besueshmërisë së administratës ndaj publikut, do të thotë, raporti i besimit të qytetarëve ndaj institucioneve. Nuk duket e paarsyeshme se mund të dyshohet se humbet besimi i publikut ose të humbasë imazhi i institucioneve të rëndësishme vendimmarrëse nga vazhdimi në detyrë i një funksionari në kushtet ligjore që shpjeguam më sipër. 

Në kuadër të zbatimit të vendimit nr. 17/2016, të Kuvendit të Shqipërisë, informacion i ardhur nga institucioni i Prokurorisë krijon bindjen se funksionari ka shkelur dispozitat ligjore që kanë të bëjnë me zbatimin e drejtë, transparencën dhe frymën me të cilën funksionon ligji nr. 138/2015 “Për verifikimin e integritetit të personave që zgjidhen, emërohen dhe ushtrojnë funksione publike”, dhe rregullimet e detajuara të parashikuara në vendimin nr. 17/2016 të Kuvendit të Shqipërisë. 
Komisioni Qendror i Zgjedhjeve, vlerëson se funksionari publik, anëtar i këshillit Bashkia Kamzë, qarku Tiranë, Mirush Osman Dema (Troci), referuar germës “ç”, pikës 3, kreut III, të vendimit të Kuvendit nr. 17/2016, është në kushtet për ndalimin e ushtrimit të funksionit.

Referuar germa “d”, pika 1, i nenit 10, të ligjit 138/2015 “Për garantimin e integritet të personave që zgjidhen, emërohen ose ushtrojnë funksione publike”, kur verifikohen kushtet për moszgjedhje apo moskandidim shpall pavlefshmërinë e mandatit dhe përfundimin e parakohshëm të mandatit të funksionarit publik.

PËR KËTO ARSYE,
Komisioni Qendror i Zgjedhjeve, bazuar në nenin 23, pika 1, germa “a”, i ligjit nr. 10019, datë 29.12.2008, “Kodi Zgjedhor i Republikës së Shqipërisë’’, i ndryshuar; neni 2, neni 4, neni 6, germa “d”, pika 1, i nenit 10, të ligjit nr. 138/2015, “Për garantimin e integritet të personave që zgjidhen, emërohen ose ushtrojnë funksione publike”; paragrafi “ç”, pika 3, kreu III, i vendimit të Kuvendit nr. 17/2016, “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015, ‘Për garantimin e integritetit të personave që zgjidhen, emërohen ose ushtrojnë funksione publike’”.
VENDOSI:

1. Të shpall të pavlefshëm dhe përfundimin e parakohshëm të mandatit të anëtarit të këshillit të Bashkisë Kamzë, qarku Tiranë, z. Mirush Osman Dema (Troci).
2. Ky vendim t’i njoftohet menjëherë Kryeministrit.
3. Ky vendim hyn në fuqi menjëherë dhe botohet në Fletoren Zyrtare.
4. Kundër këtij vendimi mund të bëhet ankim brenda 45 ditëve, në Gjykatën Administrative të Shkallës së Parë Tiranë.

Kryetar:
 Klement Zguri

Anëtar:
Bledar Skënderi, Edlira Jorgaqi, Rezarta Bitri



� Vendimet e KQZ-së nr.72-nr.92, datë 23.03.2017; vendimet nr. 4 – nr. 5, datë 5.01.2018.


� Vendimet e KQZ-së nr. 75, nr. 77, nr. 78, nr. 79, nr. 80, nr. 81, nr. 83, nr. 84, nr. 90, datë 23.3.2017.


� Rezoluta e Kuvendit të Shqipërisë (faqe 2).


� Procesverbali i Komisionit të Posaçëm Parlamentar për zbatimin e Problematikës në Rezolutën për Marrëveshjen midis Mazhorancës Qeverisëse dhe Opozitës në Kuvendin e Shqipërisë (Dokument parlamentar), datë 20.11.2015, ora 09:00, faqe 2.


� Për më gjerë shiko sentenza nr. 236, viti 2015, Gjykata Kushtetuese italiane.






